CELEX: 22005D0563
Language: el
Date: 2005-07-14 00:00:00
Title: 2005/563/: Απόφαση αριθ. 1/2005 του Συμβουλίου σύνδεσης EE-Τυνησίας, της 14ης Ιουλίου 2005, για παρέκκλιση από τις διατάξεις που αφορούν τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Τυνησίας, αφετέρου

22.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 190/3
            
         
      ΑΠΌΦΑΣΗ αριθ. 1/2005 ΤΟΥ ΣΥΜΒΟΥΛΊΟΥ ΣΫΝΔΕΣΗΣ EE-ΤΥΝΗΣΊΑΣ
   
   της 14ης Ιουλίου 2005
   για παρέκκλιση από τις διατάξεις που αφορούν τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Τυνησίας, αφετέρου
   (2005/563/ΕΚ)
   ΤΟ ΣΥΜΒΟΥΛΙΟ ΣΥΝΔΕΣΗΣ ΕΕ-ΤΥΝΗΣΙΑΣ,
   Έχοντας υπόψη την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Τυνησίας, αφετέρου (1) (εφεξής «συμφωνία»), και ιδίως το άρθρο 39 του πρωτοκόλλου αριθ. 4 της εν λόγω συμφωνίας όσον αφορά τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας,
   Εκτιμώντας τα ακόλουθα:
   
               (1)
            
            
               Στην κοινή δήλωση σχετικά με το άρθρο 39 του προαναφερθέντος πρωτοκόλλου η Κοινότητα δηλώνει ότι προτίθεται να εξετάσει οποιαδήποτε αίτηση παρέκκλισης της Τυνησίας από τους κανόνες καταγωγής μετά την υπογραφή της συμφωνίας.
            
         
               (2)
            
            
               Στις 16 Φεβρουαρίου 2005 η Τυνησία υπέβαλε αίτηση παρέκκλισης από τους κανόνες καταγωγής για ποσότητα 8 040 τόνων παντελονιών και για ποσότητα 1 855 τόνων άλλων ενδυμάτων υπαγόμενων στα κεφάλαια 61 και 62 του εναρμονισμένου συστήματος περιγραφής και κωδικοποίησης εμπορευμάτων.
            
         
               (3)
            
            
               Μέχρι να τεθεί σε ισχύ η συμφωνία ελεύθερων συναλλαγών Τυνησίας-Τουρκίας που υπεγράφη στις 25 Νοεμβρίου 2004 και μέχρι να τροποποιηθεί το προαναφερθέν πρωτόκολλο ΕΚ-Τυνησίας, για την εφαρμογή της πανευρωμεσογειακής σώρευσης, η παρέκκλιση αυτή θα επιτρέψει να κατασκευάζονται στην Τυνησία καταγόμενα ενδύματα προς εξαγωγή στην Ευρωπαϊκή Ένωση από υφάσματα καταγωγής Τουρκίας.
            
         
               (4)
            
            
               Η παρέκκλιση θα πρέπει να έχει επίσης εφαρμογή στα υφάσματα καταγωγής Τουρκίας που εξάγονται προς την Τυνησία από την Κοινότητα.
            
         
               (5)
            
            
               Για την εφαρμογή της εν λόγω παρέκκλισης, η Τυνησία και η Τουρκία πρέπει να εφαρμόζουν πανομοιότυπους κανόνες καταγωγής, καθώς και τις διατάξεις στον τομέα της διοικητικής συνεργασίας.
            
         
               (6)
            
            
               Η εν λόγω παρέκκλιση μπορεί να χορηγηθεί μέχρι να τεθεί σε ισχύ το πανευρωμεσογειακό πρωτόκολλο για τους κανόνες καταγωγής μεταξύ των ενδιαφερόμενων μερών, ήτοι της Τυνησίας, της Τουρκίας και της ΕΕ, και για περίοδο που, σε καμία περίπτωση, δεν μπορεί να υπερβεί το ένα έτος,
            
         ΑΠΟΦΑΣΙΖΕΙ:
   Άρθρο 1
   Κατά παρέκκλιση των ειδικών διατάξεων που προβλέπονται στον πίνακα του παραρτήματος ΙΙ του πρωτοκόλλου αριθ. 4 της συμφωνίας, τα ενδύματα που περιλαμβάνονται στο παράρτημα της παρούσας συμφωνίας και κατασκευάζονται στην Τυνησία από υφάσματα καταγωγής Τουρκίας, θεωρούνται ως προϊόντα καταγωγής Τυνησίας σύμφωνα με τις διατάξεις της παρούσας απόφασης.
   Άρθρο 2
   Η παρέκκλιση που προβλέπεται στο άρθρο 1 εφαρμόζεται μόνο αν ισχύουν μεταξύ της Τουρκίας και της Τυνησίας προτιμησιακοί κανόνες καταγωγής πανομοιότυποι με τους κανόνες καταγωγής που καθορίζονται στο προαναφερθέν πρωτόκολλο, ώστε να μπορεί να διευκρινιστεί ο καταγόμενος χαρακτήρας των υφασμάτων που προέρχονται από την Τουρκία.
   Άρθρο 3
   Για τους σκοπούς της παρούσας απόφασης και κατά παρέκκλιση από τις διατάξεις του άρθρου 18 παράγραφοι 4 και 5 του προαναφερθέντος πρωτοκόλλου, οι τελωνειακές αρχές κράτους μέλους της Κοινότητας μπορούν να εκδίδουν πιστοποιητικά κυκλοφορίας EUR.1 για τα υφάσματα καταγωγής Τουρκίας που προορίζονται για εξαγωγή προς την Τυνησία.
   Άρθρο 4
   Η Επιτροπή διαχειρίζεται την ποσότητα που μνημονεύεται στο παράρτημα Ι και λαμβάνει κάθε μέτρο διοικητικού χαρακτήρα που θεωρεί σκόπιμο για την αποτελεσματική διαχείρισή της. Τα άρθρα 308α, 308β και 308γ του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (2), που είναι σχετικά με τη διαχείριση των δασμολογικών ποσοστώσεων, εφαρμόζονται, τηρουμένων των αναλογιών, στη διαχείριση των ποσοτήτων που αναφέρονται στο παράρτημα.
   Άρθρο 5
   Οι τελωνειακές αρχές της Τυνησίας λαμβάνουν τα αναγκαία μέτρα για τη διενέργεια ποσοτικών ελέγχων στα εξαχθέντα προϊόντα του άρθρου 1. Προς τον σκοπό αυτό, όλα τα πιστοποιητικά που εκδίδονται σύμφωνα με την παρούσα απόφαση πρέπει να φέρουν σχετική μνεία. Οι αρμόδιες αρχές της Τυνησίας διαβιβάζουν στην Επιτροπή κάθε τρεις μήνες δήλωση των ποσοτήτων για τις οποίες έχουν εκδοθεί πιστοποιητικά κυκλοφορίας EUR.1 δυνάμει της παρούσας απόφασης, καθώς και τον αύξοντα αριθμό των πιστοποιητικών αυτών.
   Άρθρο 6
   Τα πιστοποιητικά κυκλοφορίας EUR.1 που εκδίδονται δυνάμει της παρούσας απόφασης περιέχουν στη θέση 7, σε μία από τις γλώσσες της συμφωνίας, την ακόλουθη ένδειξη:
   
      «Παρέκκλιση — Απόφαση αριθ. 1/2005».
   
   Άρθρο 7
   Η Τυνησία και τα κράτη μέλη της Ευρωπαϊκής Κοινότητας λαμβάνουν, σύμφωνα με τις αντίστοιχες αρμοδιότητές τους, τα αναγκαία μέτρα για την εφαρμογή της παρούσας απόφασης.
   Άρθρο 8
   Η παρούσα απόφαση αρχίζει να ισχύει από την ημερομηνία της έκδοσής της και εφαρμόζεται μόλις εκπληρωθούν οι προϋποθέσεις του άρθρου 2.
   Η παρούσα απόφαση εφαρμόζεται μέχρι να τεθεί σε ισχύ η πανευρωμεσογειακή σώρευση καταγωγής μεταξύ της Τυνησίας, της Τουρκίας και της Ευρωπαϊκής Ένωσης, και για περίοδο που, σε καμία περίπτωση, δεν μπορεί να υπερβεί το ένα έτος.
   
      Βρυξέλλες, 14 Ιουλίου 2005.
      
         
            Για το Συμβούλιο Σύνδεσης
         
         
            Ο Πρόεδρος
         
         J. STRAW
         
      
   
   
      (1)  ΕΕ L 97 της 30.3.1998, σ. 2· συμφωνία όπως τροποποιήθηκε τελευταία από τη συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και της Δημοκρατίας της Τυνησίας σχετικά με τα αμοιβαία μέτρα ελευθέρωσης και την τροποποίηση των γεωργικών πρωτοκόλλων της συμφωνίας σύνδεσης ΕΚ-Δημοκρατίας της Τυνησίας (ΕΕ L 336 της 30.12.2000, σ. 93).
   
      (2)  ΕΕ L 253 της 11.10.1993, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 883/2005 (ΕΕ L 148 της 11.6.2005, σ. 5).
   
      ΠΑΡΑΡΤΗΜΑ
      Πίνακας του άρθρου 1
      (προϊόντα για τα οποία χορηγείται παρέκκλιση)
      
                  Κλάση ΕΣ
               
               
                  Περιγραφή εμπορευμάτων
               
               
                  Ποσότητες
                  (σε τόνους)
               
            
                  ex ex 620342 και ex ex 620462
               
               
                  Παντελόνια από βαμβάκι για άντρες ή αγόρια
                  Παντελόνια από βαμβάκι για γυναίκες ή κορίτσια
               
               
                  6 505
               
            
                  ex ex 620343
               
               
                  Παντελόνια από συνθετικές ίνες για άντρες ή αγόρια
               
               
                  674
               
            
                  ex ex 620341, ex ex 620349, ex ex 620461, ex ex 620463 και ex ex 620469
               
               
                  Παντελόνια από μαλλί ή τρίχες εκλεκτής ποιότητας για άντρες ή αγόρια
                  Παντελόνια από άλλες υφαντικές ύλες για άντρες ή αγόρια
                  Παντελόνια από μαλλί ή τρίχες εκλεκτής ποιότητας για γυναίκες ή κορίτσια
                  Παντελόνια από συνθετικές ίνες για κορίτσια ή γυναίκες
                  Παντελόνια από άλλες υφαντικές ύλες για γυναίκες ή κορίτσια
               
               
                  861
               
            
                  6208 και 6212
               
               
                  Φανελάκια και πουκάμισα, κομπινεζόν ή μεσοφόρια, μισά μεσοφόρια, σλιπ, νυχτικά, πιτζάμες, ελαφρές ρόμπες για το σπίτι (νεγκλιζέ), ρόμπες λουτρού, ρόμπες δωματίου και παρόμοια είδη, για γυναίκες ή κορίτσια, από συνθετικές ή τεχνητές ίνες
                  Στηθόδεσμοι, κορσέδες χωρίς ελάσματα (λαστέξ), κορσέδες, τιράντες, καλτσοδέτες και παρόμοια είδη και τα μέρη τους, έστω και πλεκτά
               
               
                  646
               
            
                  .6205 και .6206
               
               
                  Πουκάμισα και πουκαμισάκια για άντρες ή αγόρια
                  Φορέματα-πουκάμισα (σεμιζιέ), μπλούζες, μπλούζες-πουκάμισα και πουκαμισάκια για γυναίκες ή κορίτσια
               
               
                  663
               
            
                  611231 έως 611239 και 611241 έως 611249
               
               
                  Μαγιό, κιλότες και σλιπ μπάνιου, για άντρες ή αγόρια
                  Μαγιό, κιλότες και σλιπ μπάνιου από άλλες υφαντικές ύλες για άντρες ή αγόρια
                  Μαγιό, κιλότες και σλιπ μπάνιου από συνθετικές ίνες για γυναίκες ή κορίτσια
                  Μαγιό, κιλότες και σλιπ μπάνιου από άλλες υφαντικές ύλες για γυναίκες ή κορίτσια
               
               
                  105
               
            
                  620451 έως 620459
               
               
                  Φούστες και φούστες-παντελόνια (ζιπ-κιλότ) για γυναίκες και κορίτσια
               
               
                  441
               
            
                   
               
               
                  Σύνολο
               
               
                  9 895